Unicul concert Hollywood Vampires din Europa de Est va avea loc pe 6 iunie pe scena de la Romexpo unde fanii îi vor putea vedea pe Johnny Depp, Alice Cooper, Joe Perry (Aerosmith), Matt Sorum (ex-Guns N’Roses) şi Robert DeLeo (Stone Temple Pilots).



Până atunci, Alice Cooper, Joe Perry, Matt Sorum, Robert DeLeo, Tommy Henriksen (chitara) şi Bruce Witkin (clape) au transmis două mesaje publicului din România pe care îl aşteaptă în număr cât mai mare pe 6 iunie. Nici Johnny Depp nu a lipsit în totalitate, fiind prezent într-o formă inedită.



Astfel, în primul clip, Joe Perry şi Alice Cooper le transmit fanilor români: „Buna ziua, România, Sunt Joe Perry. Iar eu sunt Alice Cooper. Acesta este Johnny Depp sau ceea ce a mai din el. Suntem Hollywood Vampires. Cântăm pentru prima oară în Europa de Est la Romexpo Arena din Bucureşti. Suntem nerăbdători şi ne vedem acolo. Aduceţi-vă sângele şi ţineţi minte: Ştim unde locuiţi!”

În cel de-al doilea mesaj al membrilor trupei Hollywood Vampires, Alice Cooper le dă asigurări fanilor că Johnny Depp va fi prezent pe 6 iunie la concertul de la Bucureşti: „Johnny va fi şi el cu noi, dar a luat prea în serios chestiunea machiajului”.

Alice Cooper este şi cel care a dat numele supergrupului, The Hollywood Vampires, după clubul exclusivist al anilor ’70 din Los Angeles în care activitatea principală era consumul de băuturi alcoolice. Din acest grup select au facut parte Ringo Starr & John Lennon (The Beatles), Keith Moon (The Who), Jim Morrison (The Doors), Jimi Hendrix, Mickey Dolenz sau Harry Nilsson.



În urmă cu 3 ani, Alice Cooper, împreună cu bunii săi prieteni, Johnny Depp si Joe Perry, s-au întâlnit şi au decis să ducă mai departe stindardul spiritual al clubului Hollywood Vampires.

Hollywood Vampires au ales doar cinci ţări europene în care să concerteze anul acesta, printre care şi România, ţara noastra fiind şi singura din zona est europeană.



Publicul va putea asculta pe lângă piesele proprii compuse de cei trei membri şi incluse pe albumul “Hollywood Vampires”, lansat în 2015, şi reinterpretări ale unor piese legendare aparţinând unor artişti reputaţi dintre care The Who, The Doors, Motorhead, David Bowie şi nu numai.

Hollywood Vampires vin în România în acelaşi an în care au impresionat oaspeţii prezenţi la gala Premiilor Grammy.



În deschidere, fanii români vor avea parte de un concert spectaculos din partea trupei Robin and the Backstabbers.



Biletele pentru concertul The Hollywood Vampires se pot achiziţiona din reţeaua Eventim şi online de pe www.eventim.ro, la mai multe categorii de preţ, în funcţie de poziţionarea locurilor şi au preţuri cuprinse între 169 lei şi 459 lei.

Evenimentul este organizat de Phoenix Entertainment.